ભલે મોટા મોટા રાજકીય પંડિતો એમ કહે કે પાટીદાર આંદોલન કે અન્ય આંદોલનો થયા હોવા છતાં ભાજપ આ ચૂંટણીઓમાં જીતી ગયું છે, પરંતુ તેનાથી ભાજપે કે તેના ટેકેદારોએ ખાસ હરખાવા જેવું નથી. વરાછાની ભવ્ય જીતનું ઉદાહરણ એમ બિલકુલ સાબિત નથી કરતું કે પાટીદારોએ બાકીના ગુજરાતમાં પણ ભાજપને ખોબલે ખોબલે મત આપ્યા છે. જે રીતે ભાજપે અમુક બેઠકો નજીવા માર્જીનથી જીતી છે અથવાતો હારી છે આ તમામ બેઠકો પર પાટીદાર ફેક્ટર કામ કરી ગયું છે તેમ ન માનવાને કોઈજ કારણ નથી. ત્રણ વર્ષ અગાઉ સુધી ભાજપ જે એકમત હિન્દુઓની મદદથી આરામથી જીતી જતો એમાં હવે જ્ઞાતિવાદની તિરાડ પડી ચૂકી છે એ આ પરિણામો સાબિત કરે છે.